呢幅插圖描繪嘅，係約翰喺老國王臨死前應承會用自己條命嚟保護王子。
《**忠心嘅約翰**》，又或者叫《**忠臣約翰**》，係格林童話有收錄嘅一個童話故事。呢個故仔嘅主角叫**約翰**，佢份人好忠心盡責，年老嘅國王臨終前吩咐佢叫佢要好好扶助王子，而王子後嚟繼承王位做咗新國王，約翰鞠躬盡瘁，仲為咗保護年輕國王而犧牲自己條命。年輕國王畀約翰嘅忠誠打動，最後肯負出重大嘅代價，令約翰起死回生。

嗌法
--

《忠心嘅約翰》喺各語言入便嘅名如下：

* 德文：**Der treue Johannes** —


|  |  |  |
| --- | --- | --- |
| Der | treue | Johannes |
| 指定冠詞（陽性主格） | 形容詞 | 專有名詞 |
|  | 忠心嘅 | 約翰 |

* 英文：**The Trusty John**（**信得過嘅阿莊**），或者 **The Faithful John**（**忠信嘅阿莊**）。
* 法文：**Le Fidèle Jean**，意思同英文個名大致一樣。
* 粵文：
	+ 漢字：忠心嘅約翰
	+ 粵拼：zung1 sam1 ge3 joek3 hon6
	+ 要留意嘅係，**約翰**係譯自德文 **Johannes** 嘅—呢個名可以算係英文 **John** 嘅德文版，讀音用國際音標寫係 /joˈhanəs/，類似粵拼：jo6 haan1 nat4s，當中頭嗰兩截音節似**約翰**呢兩隻漢字用粵音讀嘅發音。

情節
--

睇埋：格林童話
《忠心嘅約翰》有好幾個版本，唔同版本嘅情節有明顯出入。以下呢段情節，主要取自格林童話嗰個版本。

### 忠臣嘅承諾

王子：「呢間房有啲乜嘢喺入便？點解父王唔畀我入嘅ge2？」
話說好耐好耐以前有一位老國王，佢年紀好大而且患咗重病。老國王心知自己就死，就傳召佢嘅忠臣約翰。

「約翰，我冇幾耐命㗎喇。我而家最擔心嘅係我個仔。佢仲後生，好多嘢都未識，我死後，你記住要好好噉扶助佢，做佢養父嘅角色。」
約翰諗都唔諗就應承，話就算犧牲自己條命都會好好噉保護王子。

然後老國王就講低，叫約翰要帶王子睇勻成座城堡，但有一間房要鎖實唔好畀王子入。噉係因為房裡便有一幅畫像，描繪一位生得好靚嘅鄰國公主，王子見到幅畫實會即刻愛上公主，跟住就會為咗追求公主做傻事。老國王講完就斷咗氣。

### 公主嘅芳心

約翰照足國王吩咐，帶王子參觀城堡，睇勻晒城堡每一間房每一件寶物，但王子一路都留意住「鎖實咗嗰間房」。後嚟王子正式登基成為新國王（跟住落嚟會稱佢做**年輕國王**），就命令約翰打開神秘密室道門。一如老國王所料，年輕國王一入到去見到公主幅畫像，真係即刻畀公主嘅美貌迷到神魂顛倒，當場下定決心要娶公主做老婆。

「約翰，你係我嘅忠臣，你一定要幫我手贏取公主嘅芳心。」
年輕國王二話不說，搵晒全國上下最有料到嘅工匠返嚟，打造咗一大堆用黃金造嘅雕像、餐具同其他物品，諗住用呢啲禮物博取公主嘅好感。準備完畢，年輕國王就帶埋約翰，假扮商人坐船去搵公主。年輕國王一到步，就派約翰去公主嘅城堡，向公主嘅女僕展示啲黃金禮物。女僕見啲金器咁靚，就帶約翰去見公主，公主好開心，想買晒啲禮物。呢個時候，約翰開口：

「係噉嘅，噉樣嘅金器，我主人架船仲有好多。」
於是乎，約翰就成功帶咗公主上船。公主一上咗船，約翰就靜靜雞叫船員起航，而公主就掛住同假扮成商人嘅年輕國王傾偈同觀賞金器。過咗一陣，公主發覺架船駛離咗港口就開始驚，諗住班商人想圖謀不軌。就喺呢個時候，年輕國王揭開自己嘅真正身份，仲即場向公主求婚。對年輕國王產生咗好感嘅公主，願意嫁畀年輕國王—就係噉，年輕國王、公主、約翰同埋眾船員就慶祝住噉回航。

### 渡鴉嘅預言

回航途中，約翰聽到三隻識講嘢嘅渡鴉喺度預告未來：第一隻渡鴉講，話約翰佢哋一上岸就會見到隻駿馬，年輕國王一騎上隻馬就會被帶走失蹤；第二隻渡鴉就講，就算國王安然返到城堡都冇用，佢一到步就會見到一件好靚嘅飲衫，件衫望落似係用金銀造嘅，但實際上係硫磺，國王一著件衫上身就會被燒到得返棚骨；最後第三隻渡鴉補充，國王就算避得開頭兩劫都係結唔成婚，因為公主會喺婚宴上跳舞，佢跳吓跳吓會突然躂低，如果冇人由公主右胸嗰度吸三滴血再𦧲loe1返出嚟，公主就會死。約翰記住呢三隻渡鴉講嘅嘢。三隻渡鴉亦提到，如果有人將佢哋講過嘅說話講出去，嗰個人就會變成石頭。

冇幾耐，船返到王國。眾人一落船竟然就見到隻駿馬，年輕國王見到隻馬生得又大又靚，就想即場收養隻馬，仲想騎住佢返城堡。約翰醒返起渡鴉講過嘅嘢，二話不說郁手殺咗隻馬。在場嘅眾人都批評約翰嘅行為。但國王相信約翰嘅判斷，認定約翰此舉係為佢著想嘅。

然後眾人返到城堡，國王真係見到一件好靚嘅飲衫等住佢著。約翰又醒返起渡鴉講過嘅嘢，好快手噉搶走咗件衫，再將件衫掟落火堆度燒咗佢。其他僕人都批評約翰嘅行為。但國王依然相信約翰。

|  |  |  |
| --- | --- | --- |
| 

|  |
| --- |
| 插圖：公主喺婚禮上跳跳吓舞暈低。 |
| 插圖：公主喺婚禮上跳跳吓舞暈低。  |

 |

婚禮嗰晚，眾人喺城堡搞舞會。新人同一眾達官貴人一齊開始跳舞。跳跳吓，公主真係突然間躂低咗。約翰見到，就將公主抱去一間房度，由公主嘅右胸吸咗三滴血再𦧲返出嚟，公主先至恢復知覺。不過年輕國王見到，就大發雷霆，仲將約翰收咗監。

到咗最後，年輕國王決定要處死約翰，但係行刑前佢准約翰講幾句遺言。約翰如實將渡鴉講過嘅說話講返晒出嚟，國王聽到就覺得好後悔，覺得自己怪錯咗約翰，但係為時而晚—約翰講完，渡鴉嘅預言當場應驗，約翰變咗一座石像。

### 最終結局

悲痛不已嘅年輕國王下令，將變咗石像嘅約翰安放喺城堡嘅教堂裡便。打後公主做咗皇后，仲生咗對孖仔，而年輕國王、皇后同孖仔王子就平靜噉生活咗幾年。有一日，佢哋一家四口嚟咗教堂，孖仔王子喺度玩，而國王同皇后就望住約翰嘅石像。國王唉聲嘆氣噉：

「噢，約翰。我真係希望可以畀你呢個忠臣起死回生。」
下一刻，國王竟然聽到把聲：

「陛下，如果你想約翰返生，係有計嘅。你只係需要犧牲你對孖仔王子條命，就可以解除約翰身上個咒。」
國王聽到，即刻面都青埋。佢諗咗一大輪，諗起約翰對自己咁盡忠，而自己又錯怪咗約翰，覺得佢哋一家的確欠咗約翰。於是佢就狠下決定，攞起把劍準備去忍痛殺咗兩位小王子。點知下一刻，約翰嘅石像就開始變返血肉之軀—原來要破咒唔使殺兩位小王子，淨係需要國王下定決心做出自我犧牲嘅舉動就得。

就係噉，約翰返生，可以繼續服侍年輕國王。國王、皇后、兩位小王子同約翰就一齊幸福快樂噉生活落去。大團圓結局。

影響
--

呢幅插圖，描繪《忠心嘅約翰》入便嗰三隻識預知未來嘅渡鴉。
喺第一版嘅格林童話當中，《忠心嘅約翰》被收錄咗做第六個故事。

喺廿至廿一世紀初嘅世界，《忠心嘅約翰》以童話故事嚟講唔算好出名，遠遠冇《白雪公主》、《灰姑娘》同《小紅帽》等同屬格林童話嘅作品咁有影響力。不過《忠心嘅約翰》依然有試過畀人改編做戲，而且亦有一啲虛構作品用咗《忠心嘅約翰》嚟做佢哋嘅一部份，例如 DC 漫畫奇幻作品《Fables》就用咗忠心嘅約翰做佢哋其中一位配角。

註釋
--

1. ↑  日耳曼人嘅文化當中一向有一種迷信，話渡鴉有能力預知未來。例如北歐神話嘅眾神之父奧丁就成日畀人同渡鴉聯想埋一齊。
2. ↑  格林童話裡便嗰個版本係話，年輕國王需要斬咗孖仔王子嘅頭落嚟，再將兩個細路嘅血搽落約翰嘅石像上，先可以破到咒。呢篇文採用一個冇咁暴力嘅版本。

引咗
--

1. ↑  （英文） Faithful Johannes. *Jacob and Wilhelm Grimm*.
2. ↑  Faulkes, Anthony (Trans.) (1995). *Edda*. Everyman.
3. ↑  （英文） Trusty John - Fairy Tale by the Brothers Grimm，呢個網頁講咗（原文英文）："However, as a consequence of breaking his promise to the ravens, Trusty John is turned to stone. The king is devastated but later learns that he can restore John by sacrificing his own children. The king is willing to make this sacrifice, but as he is about to do so, Trusty John comes back to life, revealing that the king's willingness to sacrifice his children was enough to break the curse. In the end, Trusty John is reunited with the king, and they live happily ever after."
4. ↑  Trusty John. *Comic Vine*.

睇埋
--

* 維基同享中有關忠心嘅約翰嘅資源類
* Púca：仙子一種，相傳係「人一騎上去，就會畀佢拐走」嘅妖馬。
* （英文） 信得過嘅阿莊—格林兄弟嘅童話故事
* （英文） 年老家臣，電視橋段網講年老忠臣相關嘅橋段，有用《忠心嘅約翰》嚟做例子。